Česť, slušnosť, vychovanosť a charakter sa kúpiť nedajú

(Diskusný príspevok JUDr. Evy Mišíkovej.)

Vážené dámy, vážení páni,

je pre mňa cťou a súčasne i výzvou zapojiť sa do celoklubovej diskusie na tak ušľachtilú a čoraz aktuálnejšiu tému o význame ľudskej cti, slušnosti, vychovanosti, ľudského charakteru a s ním spojenej morálky a dôstojnosti. Som presvedčená, že každý z nás pozná obsah týchto významných a ničím nenahraditeľných hodnôt ľudského života aj bez toho, aby čo len videl nejakú učebnicu etiky. Chápať tieto hodnoty nás učí rodina, prostredie, v ktorom vyrastáme a žijeme, skúsenosti, ktoré nadobúdame, teda sám život. Moderná doba však priniesla prudký vývoj v rozvoji ľudských činností vo všetkých oblastiach nášho života. Vo všeobecnosti je náš súčasný život oveľa dynamickejší, premenlivejší a viac podlieha rôznym vplyvom. Napriek môjmu pozitívnemu, optimistickému pohľadu na život, pociťujem istý smútok z toho, že si neraz uvedomím, že v našom sofistikovanom svete, pojmy česť, slušnosť, vychovanosť a charakterné konanie v ostatných rokoch výrazne strácajú na svojom význame a do popredia sa čoraz viac dostávajú hodnoty materiálneho sveta. Som presvedčená, že aj v tomto vysoko rozvinutom svete sú niektoré profesie, kde viac ako v iných, zostávajú rozhodujúcimi tie kvality človeka, ktoré závisia od neho samého, jeho vzdelania, usilovnosti, od jeho cti, zodpovednosti a morálky. Medzi tieto nesporne patrí právnická profesia, bez ohľadu na to, či ide o povolanie sudcu, prokurátora, advokáta alebo o iné právnické povolanie. Pre všetkých bez rozdielu platí, že pri výkone svojho povolania musia mať na zreteli profesijnú zodpovednosť a etiku, stavovskú česť, svedomie a morálku. Právnici, najmä v oblasti justície, by mali byť morálne autority. Mali by pozorne počúvať, múdro odpovedať, vytrvalo študovať a nestranne rozhodovať. Teda všetko to, čomu hovoríme múdrosť, ktorá vzniká na priesečníku intelektu, životnej skúsenosti a mravného citu. Je všeobecne známe, že v našej spoločnosti len málo ľudí dôveruje orgánom, ktoré spravodlivosť vykonávajú (súdy, polícia, prokuratúra). Podstatným dôvodom tohto stavu je najmä nedostatok mravného citu a nedostatok morálnej autority tých, ktorí spravodlivosť realizujú v rámci výkonu svojej konkrétnej právnickej profesie. Považujem za potrebné zdôrazniť, že morálna autorita nezávisí od spoločenského postavenia alebo od materiálneho zabezpečenia človeka, ale od toho, ako človek chápe zmysel morálnych požiadaviek komunity v ktorej žije svoj reálny život a tiež ako chápe morálne vzťahy. V nich sa totiž odráža dobro či zlo, spravodlivosť či nespravodlivosť, čestnosť či nečestnosť. Ide teda o vzťahy, ktoré vyjadrujú človeka a hodnotové aspekty ľudského sveta.

Dovoľte, aby som z pohľadu skúseností získaných počas 40 rokov výkonu funkcie prokurátorky a dvoch rokoch výkonu právnickej profesie ako advokátka vyslovila názor, že v súčasnosti verejnosť  od orgánov spravodlivosti naliehavo a oprávnene očakáva návrat zodpovednosti voči vlastnej profesii, odstránenie akejsi existenčnej potreby orgánov činných v trestnom konaní i sudcov, vyjsť za každú cenu so systémom, ktorý zabezpečuje ich pokoj, kariéru a plat. To si vyžaduje návrat k profesijnej etike, t. j. ku koncepcii určitého právnického povolania vo vzťahu ku škále spoločenských hodnôt, ktorým má toto povolanie slúžiť, t. j. právu a spravodlivosti. Akým spôsobom sa služba právu a spravodlivosti prejavuje v práci prokurátora, sudcu alebo právnika v inom povolaní, závisí nielen od úrovne ich teoretických vedomostí, ale aj od profesionálnej a osobnostnej kultúry a etického správania. Som presvedčená, že pri výkone akejkoľvek právnickej profesie je nevyhnutné dôsledne dodržiavať pravidla etického správania, založené na zásadách nezávislosti, nestrannosti, spravodlivosti, transparentnosti, zdvorilosti a dôvernosti.

 Byť nezávislým znamená nepodliehať vo svojom rozhodovaní nijakým tlakom, či hrozbám, nenechať sa ovplyvniť nikým a ničím. Prokurátori, sudcovia i právnici v iných právnických oblastiach sú nezávislí len vtedy, keď sa pri výkone svojich povinností riadia výlučne svojím vnútorným presvedčením, platnými zákonmi a všeobecnými etickými zásadami. Nemajú sa zásadne zúčastňovať konaní, v ktorých hrozí konflikt záujmov. Musia sa vyhýbať pri svojej činnosti situáciám, ktoré by mohli byť dôvodom pre ich odvolanie z konkrétneho prípadu. Postup justičných orgánov je nestranný len vtedy, ak si zachovávajú odstup od všetkých strán konania a vystríhajú sa nevhodného správania, ktoré by mohlo byť interpretované ako preferenčné zaobchádzanie, zaujatosť či predpojatosť na základe politickej príslušnosti, vzdelania, osobného či verejného postavenia alebo materiálnych statkov, sympatií, resp. nesympatií k stranám sporu. Súčasne sa musia riadiť zásadou spravodlivosti, ktorá je v istom zmysle pretlmočením princípu humanizmu do konkrétnej podoby, ktorá je jeho predpokladom. Pracovníci justície sú spravodliví vtedy, keď berú do úvahy špecifiká každého individuálneho prípadu v rámci právnych predpisov a prijímajú rozhodnutia v súlade so všeobecnými ľudskými hodnotami a hodnotami demokratického právneho systému. Transparentnosť ich správania a konania je zárukou spravodlivosti ich rozhodnutí. Spravodlivosť okrem iného znamená aj rešpektovanie a ochranu práv iných a vyžaduje odpor proti krivde a nerovnoprávnosti a má byť pre všetky právnické profesie jedným zo základných regulátorov ich každodennej práce. V práci justičných pracovníkov nemôže absentovať ani zdvorilosť, t. j. svojím správaním a konaním preukazovať náležitú úctu svojim kolegom a všetkým stranám konania. Nemôžem opomenúť ani požiadavku spôsobilosti a kvalifikovanosti pri výkone právnickej profesie. Všetky subjekty pôsobiace na úseku práva musia dobre ovládať slovenský právny poriadok a súčasne aj medzinárodné a európske právo, lebo len to je záruka že sú schopní dohliadať na ich dodržiavanie v praxi.

 Ako som sa už zmienila, je všeobecne známe, že dôvera verejnosti v spravodlivosť v tom najširšom slova zmysle je v našej spoločnosti v súčasnosti výrazne oslabená a preto je potrebné apelovať na bezúhonnosť prokurátorov, policajtov, sudcov a právnikov v iných profesiách (advokátov, notárov, exekútorov a pod.). O ich bezúhonnosti môžeme hovoriť len vtedy, keď neprijímajú materiálne či iné výhody bez ohľadu na ich povahu, lebo takéto výhody vrhajú tieň pochybnosti na ich nezávislosť pri výkone svojho povolania a znižujú dôveru verejnosti v existenciu právneho štátu. Všetci, ktorí pracujú v oblasti právnických profesií by sa mali vyhýbať všetkým aktivitám, ktorými by sa spreneverili profesijnej cti a nenaplnili by tak ani oprávnené očakávania spoločnosti a občanov spojené s výkonom ich funkcií.

Dnes, po dlhoročnom výkone právnickej profesie na úseku predovšetkým trestného práva, môžem konštatovať, že som sa dobre rozhodla, keď som si vybrala štúdium na Právnickej fakulte a zvolila som si ako svoje profesijné zameranie prácu v justícii. V priebehu mojej dlhej profesionálnej cesty, som strávila nespočetné množstvo hodín v súdnych sieňach, v ktorých sa „v priamom prenose“ odohrávali príbehy ľudí, ktorí zlo spáchali, ale aj ľudí, ktorí boli obeťami ich protiprávneho konania. Napriek tomu, že som vo svojej profesii sústavne prichádzala do styku s negatívnou stránkou ľudského života a s nešťastím ľudí, nikdy som nestratila vieru v to, že realizovaním spravodlivého procesu pri zodpovednom rešpektovaní vyššie uvedených zásad právnickej profesie, je možné v určitej miere eliminovať spoločenské zlo a náš svet urobiť o čosi ľudskejším.

So zreteľom na to, že v súčasnosti už druhý rok pracujem ako advokátka, čo môže byť v porovnaní s mojím predchádzajúcim profesijným zameraním vnímané s rozpakmi, alebo kontroverzne, považujem za potrebné zaujať i k tejto otázke stanovisko. Náhľad laickej verejnosti na prácu advokátov je často poznačený poznaním, že mnohí klienti zháňajú takého advokáta, ktorý „vec vybaví“, urobí v pravý čas všetko, čo treba na obídenie zákona, nech by to bolo čokoľvek. Ľudia niekedy vnímajú advokátov ako vybranú skupinu, ktorá sa pod pláštikom akýchsi tajomných vedomostí, rituálov a profesionálnej zdvorilosti obohacuje na úkor svojich klientov. Nikto nevyzdvihuje množstvo slušných a obetavých advokátov, ktorí sa stali spoľahlivými oporami svojich klientov pri uplatňovaní ich legitímnych práv. Médiá sa obmedzujú len na konštatovanie, že advokát v konkrétnej veci zase obhajuje akéhosi „grázla“, čo často vzbudzuje dojem, že advokáti sú akýsi cynici bez cti a charakteru.

Takýto postoj k výkonu advokátskeho povolania musím odmietnuť. Ako vyplýva z Advokátskeho poriadku Slovenskej advokátskej komory, v spoločnosti, kde úcta k demokracii a právu a je jedným z najdôležitejších ústavných princípov, má advokát nezastupiteľné postavenie, pretože existencia slobodného a nezávislého advokátskeho povolania je základným prostriedkom ochrany ľudských práv a slobôd proti moci štátu. Z rozsiahlej rozhodovacej činnosti Ústavného súdu Slovenskej republiky, ale aj Európskeho súdu pre ľudské práva vyplýva, že porušovanie základných ľudských práv a slobôd v rozhodovacej činnosti súdov a iných štátnych orgánov, vôbec nie je ojedinelé, ale naopak. Často dochádza k porušovaniu práva na súdnu a inú právnu ochranu, práva na spravodlivý proces a práva na prerokovanie veci bez zbytočných prieťahov. Dbať o to, aby v každej právnej veci boli dodržané ústavné práva klientov v konaní a rozhodovaní súdov a iných štátnych orgánov, je dôležitým poslaním advokáta. Dodávam, že advokát musí slúžiť veci spravodlivosti a s výkonom povolania advokáta sa nerozlučne spája škála etických povinností voči klientom a voči súdom a iným orgánom, pred ktorými presadzuje záujmy svojho klienta a vždy je povinný konať len v súlade s ústavou a zákonmi.

Pre výkon advokácie platia rovnaké vedomostné, morálne a etické princípy ako pre výkon akéhokoľvek iného právnického povolania. Preto odmietam, že by zmena právnickej profesie mala automaticky za následok stratu cti, slušnosti, vychovanosti, morálky, pokory alebo zmenu charakteru. **Tieto atribúty akejkoľvek profesijnej etiky buď máme v sebe dávno pred tým, ako sme právnické povolanie začali vykonávať, alebo ich nemáme, lebo sa jednoducho nedajú nikde kúpiť.** Mojím mottom bez ohľadu na to, ktorú z právnickej profesie vykonávam, zostáva:

*„Dôstojnosť je jedným zo spôsobov, ktorým si človek uvedomuje svoju povinnosť a zodpovednosť voči svojej profesii. Dôstojnosť osobnosti vyžaduje aj úctu k inej osobnosti a rešpektovanie jej práv.“*

Ďakujem za Vašu pozornosť.

 Eva Mišíková